ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА за прилагането на Регламент (ЕO) № 814/2000 на Съвета относно информационните мерки в областта на Общата селскостопанска политика /* COM/2013/0645 final */





ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА за прилагането на Регламент (ЕO) № 814/2000 на Съвета относно информационните мерки в областта на Общата селскостопанска политика I. Въведение Настоящият доклад е посветен на прилагането на Регламент (ЕО) № 814/2000 на Съвета (наричан по-нататък „регламента“) през 2011 и 2012 г. Определените в регламента информационни мерки имат за цел да: – спомагат за разясняването на ОСП и за нейното прилагане и развитие, – насърчават прилагането на европейския модел на развитие на селското стопанство и да улесняват разбирането му, – информират земеделските стопани и другите лица, живеещи в селски райони, – повишат обществената осведоменост по проблемите и целите на ОСП. Дейностите се разпределят в две основни категории: – дейности, предложени от организации на трети страни за съфинансиране по линия на ЕФГЗ (безвъзмездни средства), – дейности по инициатива на Комисията, които са финансирани 100 % по линия на ЕФГЗ („преки дейности“). В съответствие с член 8 от Регламент (ЕО) № 814/2000 Съветът реши, че на всеки две години на Европейския парламент и на Съвета следва да се представя доклад за прилагането на регламента. Това е петият такъв доклад[1]. Приложенията, посочени в текста, са включени в придружаващия работен документ на службите на Комисията. II. БЮДЖЕТ Бюджетът, предоставен за информационни мерки по бюджетен ред 05 08 06, възлизаше на 8 млн. евро през 2011 г. и 8 млн. евро през 2012 г. Разпределението на средствата между дейностите, за които се е предвиждало да бъдат предприети по инициатива на Комисията, и съфинансираните дейности (безвъзмездни средства) бе, както следва: 2011 г.: преки дейности (4,5 млн. евро) (56 %) — безвъзмездни средства (3,5 млн. евро) (44 %) 2012 г.: преки дейности (5,8 млн. евро) (72 %) — безвъзмездни средства (2,2 млн. евро) (28 %). Изпълнението на бюджета за 2011 г. достигна 100 %, а за 2012 г. — 99 % по отношение на поетите задължения и 80 % по отношение на плащанията за 2011 г. Окончателните цифри за изпълнението по отношение на плащанията за 2012 г. все още не могат да се докладват, тъй като плащанията във връзка с бюджета за 2012 г. се извършат до 31 декември 2013 г. III. РАЗПРЕДЕЛЕНИЕ НА ФИНАНСИРАНИТЕ ДЕЙНОСТИ След 2013 г. общата селскостопанска политика ще бъде подложена на реформа. След широк обществен дебат Комисията представи на 18 ноември 2010 г. съобщение, озаглавено „Общата селскостопанска политика през 2020 г.“, в което са изложени вариантите за бъдещата ОСП, и даде старт на дискусиите с другите институции и със заинтересованите страни. На 12 октомври 2011 г. Комисията представи набор от предложения за повишаване на ефективността на ОСП с цел да се изгради по-конкурентоспособно и устойчиво селско стопанство и жизнени селски райони. Поради това през отчетния период бе обърнато специално внимание на информационните дейности, насочени към повишаване на обществената осведоменост относно предложенията на Комисията за реформа на общата селскостопанска политика и техния принос за посрещане на предизвикателствата, формулирани от Комисията в нейната стратегия „Европа 2020“. Тези съображения залегнаха в основата на комуникационната стратегия, изготвена от Комисията в съответствие с посочения регламент, която се осъществява чрез годишни планове за действие. В тях са отразени констатациите на редица проведени през последните години проучвания на Евробарометър относно селското стопанство и ОСП, според които мнозинството от гражданите подкрепят ръководните принципи и цели на ОСП, но много от тях не са запознати със самата политика. Ето защо целта на комуникационната стратегия е да повиши осведомеността относно ОСП и да покаже, че тя отговаря на тревогите на европейците. Същевременно 50-ата годишнина на ОСП и нейната роля като стълб на европейската интеграция бяха отразени както пряко, така и косвено в редица проведени през 2012 г. дейности. Тази годишнина бе използвана като възможност за повишаване на обществената осведоменост относно ОСП, нейните досегашни постижения и потенциала ѝ за бъдещо развитие чрез предлаганата реформа. При планирането на информационните мерки бе поставен акцент, от една страна, върху посрещането на нуждите на специфични целеви групи, по-доброто формулиране на съответните послания и съобразените с регламента стратегии за популяризиране, а от друга — на оценката и обратната информация. Бяха задълбочени усилията за установяване на полезни връзки с различните участници в информационния процес, засягащ селското стопанство, включително заинтересованите страни и националните компетентни органи. Наред с това бе задълбочено сътрудничеството с другите институции на ЕС, както и с информационните центрове „Europe Direct“ и Европейската мрежа за развитие на селските райони. 1. Безвъзмездни средства (комуникационни дейности, извършвани по инициатива на организации на трети страни) В регламента се предвиждат два вида мерки, за които могат да се отпускат безвъзмездни средства — специфични информационни мерки и годишни работни програми. Специфичните мерки представляват информационни мероприятия, които са ограничени по продължителност и обем и за които се предвижда отделен бюджет. Годишните работни програми са съвкупност от две до пет специфични информационни мерки. За 2011 г. и 2012 г. бе решено (както и през предходните три години) да се запазят само специфичните информационни мерки за съфинансиране с цел да се опрости схемата за безвъзмездни средства и да се гарантира съгласуваност между различните комуникационни дейности. Бяха задълбочени усилията за разширяване на диалога с получателите на безвъзмездни средства с цел да се подобрят ефективността и взаимодействието на съфинансираните дейности, извършвани от трети страни, и мерките, прилагани по инициатива на Комисията (преки дейности). По-конкретно, чрез покани за представяне на предложения за съфинансирани дейности през 2011 г. и 2012 г. бяха насърчени информационните мерки за повишаване на обществената осведоменост относно предложенията на Комисията за реформа на ОСП[2]. Максималният размер на финансирането за посочените мерки е 50 % от допустимите разходи. В изключителни случаи обаче този размер може да бъде увеличен до 75 %, както се посочва в регламента за изпълнение[3] и в поканата за представяне на предложения. За 2011 г. бе взето решение максималният размер на съфинансираните дейности да се запази на 50 %. За 2012 г. в поканата за представяне на предложения бе предвиден максимален размер от 75 % за информационните мерки от изключителен интерес. Тъй като обаче нито едно предложение не отговаряше на установените критерии за такива извънредни мерки, през 2012 г. не бе отпуснато финансиране в размер на 75 % за нито една дейност. По обявената през 2011 г. покана за представяне на предложения бяха съфинансирани 44 специфични дейности (Комисията избра още две, които обаче бяха прекратени от получателите на безвъзмездните средства в етапа на изпълнение). Размерът на безвъзмездните средства, за които бяха подадени заявления до Комисията, бе между 20 000 и 300 000 евро. По поканата за представяне на предложения от 2012 г. бяха съфинансирани 11 специфични дейности (бе избрана още една, но тя бе прекратена същата година). Трябва да се отбележи, че целта на поканата за представяне на предложения от 2012 г. бе да се даде приоритет на иновативни и творчески мерки, за които е вероятно да окажат значително въздействие в няколко държави. Поради това през 2012 г. бе отправена покана към заявителите да кандидатстват за безвъзмездни средства в размер между 100 000 и 500 000 евро, в резултат на което през посочената година бяха съфинансирани по-малко на брой дейности с по-значителен мащаб. През отчетния период бяха съфинансирани общо 55 дейности. Предоставените безвъзмездни средства бяха предназначени най-вече за информационни кампании, аудиовизуални продукции, конференции, семинари и за редица проекти, предоставящи информация за ОСП на учениците в Европа. Големият брой информационни кампании, проведени в отчетния период, потвърждава постоянната цел на поканите за представяне на предложения да се насърчават съфинансираните дейности посредством комбинация от инструменти за комуникация с оглед постигане на възможно най-голямо въздействие и най-широка аудитория. Както бе споменато по-горе, 50-ата годишнина на ОСП бе отразена в поканите за представяне на предложения като средство за информиране на гражданите относно приноса на тази политика към интеграцията на ЕС и нейната роля при посрещането на нови предизвикателства. Основните групи получатели на безвъзмездни средства бяха: професионални организации на земеделски производители, други неправителствени организации/асоциации, публични органи (местни, регионални и национални) и медийни организации. Както и в предишните години, значителна част от получателите на безвъзмездните средства бяха социално-професионални организации, заети в сферата на селското стопанство и развитието на селските райони на национално равнище (често членове на органи на равнището на ЕС). Същевременно бе регистрирано повишено участие от страна на медийните организации, най-вече в аудиовизуалния сектор. При няколко съфинансирани дейности получателите на средствата се възползваха от възможността да привлекат други организации като партньори в изпълнението на проектите — например в дейностите, осъществявани от медийни организации, като партньори или съорганизатори често участваха организации на земеделски производители или други видове сдружения/НПО. В приложение 1 се съдържа обзор на безвъзмездните средства, отпуснати през отчетния период. Подробна информация за всяко отделно съфинансиране е публикувана на уебсайта Europa: http://ec.europa.eu/agriculture/grants-for-information-measures/index_en.htm Заявленията за съфинансиране бяха разглеждани в контекста на строги критерии за допустимост, изключване, подбор и възлагане, определени в поканата за представяне на предложения. Тези критерии бяха съобразени с регламента и с целта на Комисията да се гарантира равнопоставено третиране и лоялна конкуренция между заявителите. През отчетния период броят на одобрените заявления за безвъзмездни средства от държавите членки от ЕС-12 продължи да нараства: 37,3 % от отпуснатите средства през 2011 г. и 2012 г. бяха за организации в тези държави членки. Както и в предишните години, бе демонстриран висок интерес от страна на южните региони на ЕС. В таблицата по-долу е посочен броят на постъпилите и одобрените заявления за отчетния период, групирани по държава членка. Таблица I Важно е да се подчертае, че както и в предишните години, много от съфинансираните дейности надхвърлиха кръга на преките участници и достигнаха до по-широка аудитория благодарение на специализираната преса, аудиовизуалните медии и по-активното използване на интернет и социалните мрежи като средство за разпространение на информация. 2. Комуникационни дейности, осъществени по инициатива на Комисията Както и в предишните години, през отчетния период бяха проведени множество комуникационни дейности по инициатива на Комисията, които често бяха осъществявани с външна техническа помощ. За периода 2011—2012 г. за такива дейности бяха отделени около 64 % от бюджета. В приложение II се съдържат подробности относно инициативите на Комисията през този период и съответните разходи. Участие в изложения По време на изложенията от 2011—2012 г. щандовете на Европейската комисия се организираха така, че да се наблегне върху важността, която тя отдава на работата на местно равнище за подобряване на осведомеността на гражданите относно ОСП и ЕС като цяло. Дейностите по време на изложенията останаха насочени към широката общественост и заинтересованите страни, като кампанията по повод 50-ата годишнина на ОСП бе използвана, наред с останалото, за да напомни на европейците, че ОСП и развитието на селските райони са от значение за цялото общество. Участието в изложения продължи да предоставя платформа за политически диалог със земеделските производители, заинтересованите страни и широката общественост. Бе поставен акцент върху успешните проекти за развитие на селските райони и политиката за качество на ЕС, като бяха организирани специални информационни и образователни прояви, насочени към младежта и широката общественост. Конференции През отчетния период бяха организирани конференции, които предоставиха важна платформа за диалог и консултации със заинтересованите страни относно някои аспекти на реформата на ОСП. Така например проведената през юли 2012 г. конференция „ОСП до 2020 г. — оценка в контекста на гражданското общество“ бе организирана като последващо действие в рамките на започналата през 2010 г. широка консултация относно предизвикателствата пред европейското селско стопанство. Конференцията предостави възможност на неправителствения сектор, представители на държавите членки и институциите на ЕС да обсъдят законодателните предложения за реформа на ОСП след 2013 г., приети от Комисията на 12 октомври 2011 г. Бяха планирани също редица прояви, популяризиращи значението на иновациите и на научните изследвания в европейското селско стопанство — например дискусионният форум, организиран през декември 2011 г. в сътрудничество с председателството на ЕС и Европейския парламент и конференцията на високо равнище от март 2012 г. В рамките на друга конференция, проведена на 20 април 2012 г., около четиристотин участници разгледаха начините и средствата за мобилизиране и развиване на потенциала на местното селско стопанство и късите вериги на доставка с цел насърчаване на растежа и заетостта в селските райони. Тези прояви допринесоха за процеса на популяризиране, прилагане и развитие на селскостопанската политика в съответствие с регламента. Широката публичност на проявите в рамките на конференциите бе осигурена посредством технологии за уеб стрийминг. Публикации Публикациите през отчетния период, които включваха текстове относно предложенията за реформа на ОСП и политиката за качество, продължиха да отразяват законодателната програма. По повод кампанията за 50-ата годишнина на ОСП, през 2012 г. бяха публикувани поредица образователни материали, насочени към учениците и широката общественост. Те получиха широко разпространение в държавите членки, с което кампанията спомогна за повишаване на осведомеността относно ОСП и развитието на селските райони. Уебсайт През отчетния период продължи разработването на уебсайта „Земеделие и развитие на селските райони“, който се превърна във важен източник на специализирана информация относно ОСП и развитието на селските райони. Той също така изигра значителна роля в консултациите със заинтересованите страни и широката общественост относно бъдещата посока на селскостопанската политика. Бяха проведени две допитвания онлайн: едното се отнасяше до популяризирането на селскостопанските продукти от ЕС, а другото — до прегледа на режима на плодове и зеленчуци в ЕС. Изразените мнения бяха взети или се вземат предвид при разработването на съответните политики. Информационният бюлетин „Monitoring Agri-trade Policy (MAP)“ вече има 5150 абонати, „Agricultural commodity price dashboard“ — 1320, а „Agricultural Policy Perspectives“ стига до 1180 абонати. Скоро ще приключи и въвеждането на изцяло нова версия на уебсайта с нов корпоративен дизайн, технология за управление на съдържанието и опростено и актуализирано съдържание, съобразено с инициативата на Комисията за опростяване и оптимизиране в интернет. Проучвания на общественото мнение През май 2011 г. бе проведено специално проучване на Евробарометър относно някои въпроси, свързани с изготвянето на законодателни предложения за реформа на ОСП, в това число относно въпроса за прозрачността по отношение на получателите на средства по линия на ОСП. През март 2012 г. беше проведено проучване относно отношението на гражданите към продоволствената сигурност, качеството на храните и начина, по който се възприема връзката между селското стопанство и опазването на природата и ландшафта. Посещения В периода 2011—2012 г. бяха организирани посещения от страна на земеделски производители и техни представители, студенти, служители на регионални и местни органи, журналисти и членове на академичните среди. Целта на тези посещения бе да се предложат разяснения и да се задълбочи информираността на гражданите за общата селскостопанска политика, в това число развитието на селските райони, както и за мотивите за планираната реформа. Медийни прояви През отчетния период бе обърнато специално внимание на по-нататъшното развитие и задълбочаване на връзките с медиите като катализатор на информация. С въведената през септември 2011 г. електронна платформа („Ag-press.eu“) се предвижда осъществяването на ежедневни контакти между съответните служби на Комисията и журналисти, интересуващи се от въпросите на селското стопанство в целия ЕС. В тази европейска медийна мрежа вече участват около 800 журналисти, отразяващи теми, свързани със селското стопанство. Ежедневно актуализираната електронна платформа улеснява техния достъп до новини и информация по въпроси, свързани със селското стопанство. Най-чест източник на такива новини е Европейската комисия, но другите институции също предоставят информация. Същевременно платформата позволява обмен на опит между самите журналисти. Чрез дейности като информационни визити и посещения в земеделските стопанства, семинари и пътувания с образователна цел до Брюксел и в държавите членки представителите на медиите получават информация за ОСП и за разнообразието на европейското селско стопанство. През разглеждания период въпросите, свързани със селското стопанство и развитието на селските райони, получиха широк отзвук и в социалните медии. IV. КОМУНИКАЦИОННИ КАМПАНИИ ПО ОСНОВНИ ВЪПРОСИ В по-ранни доклади бе спомената широката обществена дискусия относно бъдещето на селскостопанската политика на ЕС и последващите дейности за нейното популяризиране с цел да се провокира открит диалог, в рамките на който ОСП бе разяснена и обсъдена с широката общественост, заинтересованите страни и други. Усилията за подобряване на информираността на гражданите и заинтересованите страни относно общата селскостопанска политика и развитието на селските райони посредством целеви информационни кампании продължиха и през отчетния период. Така например приетите през октомври 2011 г. от Комисията законодателни предложения относно реформата на ОСП бяха придружени от медийни и информационни прояви в 27-те държави членки. Тези прояви привлякоха над 2500 представители на средствата за масова информация (специализирани и регионални медии, национални телевизии и радиостанции) и заинтересованите страни (сдружения на гражданското общество, регионални и национални органи). Бе постигнат значителен медиен отзвук — включително над 500 статии в пресата в 24-часовия период след проявите. Този отзвук бе плод на мащабна информационна кампания на местно равнище, която обхвана всички заинтересовани страни и широката общественост. Друга важна дейност бе медийната кампания, организирана след кризата с бактерията e-coli през 2011 г. Нейната цел бе да демонстрира подкрепата на Комисията за усилията на производителите да възобновят потребителското доверие в пазара на плодовете и зеленчуците. По приблизителни изчисления общоевропейската медийна кампания, състояща се в рекламни съобщения в едно печатно издание във всяка държава членка и информационни материали по телевизията, е достигнала до около 37 милиона души. Както бе споменато по-горе, сред основните теми в информационните прояви, проведени през 2012 г., бе 50-ата годишнина от началото на ОСП. През отчетния период подготовката и провеждането на информационна кампания „50 години ОСП“ се извършваха в тясно сътрудничество между Комисията, другите институции на ЕС, държавите членки и заинтересованите страни. Тази кампания бе важен катализатор за извършваните в целия ЕС информационни дейности във връзка с ОСП: през посочената година в държавите членки бяха проведени около 150 прояви, организирани от националните и регионалните органи и от сдружения на гражданското общество. Това бе възможно благодарение на специален уебсайт и интерактивна платформа, включващи аудиовизуални и архивни материали, както и на публикации и рекламни материали относно историческия принос на ОСП за изграждането на Европа и нейното значение при посрещането на настоящите и бъдещите предизвикателства. Важна проява, организирана по повод годишнината, бе пътуващата интерактивна изложба под надслов „ОСП — минало, настояще и бъдеще“. Между април и декември 2012 г. изложбата гостува на близо 20 държави членки и на другите институции на ЕС, като спря на 24 места и привлече над 60 000 посетители. По повод 50-ата годишнина на ОСП бяха организирани също редица популярни инициативи — например изложението „Ферма в града“, състояло се през септември 2012 г. в Брюксел. Павилионът на Комисията посрещна 5000 посетители, а с помощта на медиите основните послания във връзка със събитието достигнаха до 20 000 души. През 2012 г. бе представено първото издание на Наградите за популяризиране на ОСП. Тяхната цел е да се поощряват добрите практики в поднасянето на информацията за ОСП на обществеността, да се набележат най-ефикасните информационни мерки и да се стимулира техният обмен между участниците в информационния процес. V. СЪОТНОШЕНИЕ НА РАЗХОДИТЕ (ПОЕТИ ЗАДЪЛЖЕНИЯ И ПЛАЩАНИЯ) МЕЖДУ СЪФИНАНСИРАНИТЕ ДЕЙНОСТИ ПО ИНИЦИАТИВА НА ТРЕТИ СТРАНИ (БЕЗВЪЗМЕЗДНИ СРЕДСТВА) И ИНФОРМАЦИОННИТЕ ДЕЙНОСТИ ПО ИНИЦИАТИВА НА КОМИСИЯТА || || || 2011 г. || 2012 г. || Безвъзмездни средства || Преки дейности || Общо || Безвъзмездни средства || Преки дейности || Общо Временно разделяне на бюджета || 3 500 000 || 4 500 000 || 8 000 000 || 2 200 000 || 5 800 000 || 8 000 000 Поети задължения в EUR || 3 507 228 || 4 480 063 || 7 987 291 || 2 197 904 || 5 707 754 || 7 905 658 % поети задължения || 100 % || 100 % || 100 % || 100 % || 98 % || 99 % Поети задължения (**) в EUR || 2 440 123 || 3 939 636 || 6 379 759 || (*) || (*) || (*) % на плащанията спрямо поетите задължения || 70 % || 88 % || 80 % || (*) || (*) || (*) (*) Все още няма данни, тъй като повечето от дейностите не са приключили. (**) Посочените в таблицата плащания не представляват само изпълнението за година N, а прегрупират плащанията, извършени през години N и N+1, по отношение на поетите задължения за година N. Трябва да се отбележат по-добрите показатели на поетите задължения и нивата на изплащане в сравнение с предишния отчетен период, когато средният процент на поети задължения за трите години достигна 85 % за безвъзмездните средства и 96 % за преките дейности, а средният процент на плащанията — съответно 65 % и 86 % за безвъзмездните средства и преките дейности. Плащанията са винаги по-ниски от първоначално заделените суми. При отпускането на безвъзмездни средства това се обяснява с факта, че първо, в повечето случаи окончателните разходи за дейностите са по-малки от първоначално прогнозираните от получателите и второ, че не всички декларирани от тях разходи могат да бъдат приемливи. При дейностите, предприети по инициатива на Комисията, разликите са по-малки и се дължат на поетите задължения, включващи всички възможни предвидими разходи, които понякога се оказват по-ниски от първоначално заложените в резултат на реализираните икономии и по-рентабилните мерки, приложени при изпълнение на проектите. VI. ЗАКЛЮЧЕНИЕ Посветените на ОСП комуникационни дейности през отчетния период имаха за цел да повишат осведомеността на широката общественост и заинтересованите страни във връзка с постиженията на общата селскостопанска политика при изграждането на модерен, устойчив и ефективен селскостопански сектор в Европа. Те подчертаха също значението на реформата на ОСП за продължаването на този процес, гарантиращ по-справедлива и екологосъобразна селскостопанска политика, способна да допринася активно за постигане на целите на стратегията „Европа 2020“. При осъществяването на тези информационни дейности бяха положени съществени усилия за насърчаване на по-тясното взаимодействие между комуникационните дейности на Комисията, другите институции на ЕС, гражданското общество и държавите членки. [1] COM (2003) 235 окончателен, 8.5.2003 г. COM (2007) 324 окончателен, 13.6.2007 г. COM (2009) 237 окончателен, 20.5.2009 г. COM (2011) 294 окончателен, 25.5.2011 г. [2] OВ C 231/8, 27.8.2010 г., OВ C 212/22, 19.7.2011 г. [3] Регламент (ЕО) № 2208/2002 на Комисията от 12 декември 2002 г. за определяне на подробни правила за прилагането на Регламент (ЕО) № 814/2000 на Съвета относно информационните мерки, отнасящи се до Общата селскостопанска политика (ОВ L 337/21, 13.12.2002 г.).